CELEX: 62008FJ0093
Servizz pubbliku
Uffiċjali
Rapport ta’ evalwazzjoni
Rikors għal annullament
Ammissibbiltà
Motivi

1.
Uffiċjali – Rikors – Interess ġuridiku – Rikors għall-annullament ta’ rapport ta’ evalwazzjoni – Uffiċjal assenjat mill-ġdid
lil istituzzjoni oħra – Assenza ta’ teħid inkunsiderazzjoni tal-imsemmi rapport minn din l-istituzzjoni
(Regolamenti tal-Persunal, Artikolu 43)
2.
Uffiċjali – Evalwazzjoni – Rapport ta’ evalwazzjoni – Obbligu li l-uffiċjal ikkonċernat jiġi informat bid-dokument li jistabbilixxi
l-għanijiet assenjati lid-dipartiment tiegħu
(Regolamenti tal-Persunal, Artikolu 43)
1.
Indipendentement mill-utilità tiegħu fil-futur, ir-rapport ta’ evalwazzjoni ta’ uffiċjal jikkostitwixxi prova bil-miktub u
formali tal-kwalità tax-xogħol li dan ikun wettaq. Tali evalwazzjoni ma hijiex biss deskrittiva tal-ħidmiet imwettqa matul
il-perijodu kkonċernat, iżda tinvolvi wkoll evalwazzjoni tal-kwalitajiet li l persuna evalwata tkun uriet fl-eżerċizzju tal-attività
professjonali tagħha. Għalhekk, kull uffiċjal għandu dritt li x-xogħol tiegħu jiġi kkonfermat b’evalwazzjoni stabbilita b’mod
ġust u ekwu. Konsegwentement, skont id-dritt għal protezzjoni ġudizzjarja effettiva, uffiċjal għandu jkollu, fi kwalunkwe
każ, id-dritt li jikkontesta rapport ta’ evalwazzjoni dwaru minħabba l-kontenut tiegħu jew minħabba li dan ma jkunx ġie stabbilit
skont ir-regoli previsti mir-Regolamenti tal-Persunal.
Għalhekk, it-trasferiment ta’ uffiċjal minn istituzzjoni għal istituzzjoni oħra, l-assenza ta’ teħid inkunsiderazzjoni mit-tieni
istituzzjoni ta’ rapporti ta’ evalwazzjoni stabbiliti mill-ewwel waħda, u promozzjoni tal-uffiċjal fi ħdan it tieni waħda
ma humiex ta’ natura li jirrenduh mingħajr interess ġuridiku sabiex jaġixxi kontra rapport ta’ evalwazzjoni definittiv stabbilit
mill-ewwel waħda minn dawn l-istituzzjonijiet.
(ara l-punti 46, 47)
Referenza:
Il-Qorti tal-Ġustizzja 22 ta’ Diċembru 2008, Gordon vs Il‑Kummissjoni, C‑198/07 P, Ġabra p. I‑10701, punti 44 u 45
2.
Mill-Artikoli 10 sa  12 tad-dispożizzjonijiet ġenerali ta’ implementazzjoni tal Artikolu 43 tar-Regolamenti tal-Persunal adottati
mill-Parlament jirriżulta li din l-istituzzjoni għandha tikkomunika, matul l-intervista tal-evalwazzjoni, lil kull wieħed
mill-uffiċjali jew membri tal-persunal tagħha dokument li jispeċifika l għanijiet assenjati, għas-sena li jmiss, lill-amministrazzjoni,
lid-diviżjoni jew lid dipartiment tiegħu. Dan id-dokument jikkostitwixxi element essenzjali għall evalwazzjoni tas-servizzi
mogħtija mill-uffiċjal jew mill-membru tal persunal fis-sena ta’ wara u għar-redazzjoni tar-rapport ta’ evalwazzjoni tiegħu.
Barra minn hekk, jekk l-uffiċjal jew il-membru tal-persunal jitlob dan matul l-intervista tal-evalwazzjoni, l-amministrazzjoni
għandha tistabbilixxi dokument li jipprovdi iktar dettalji speċifiċi dwar l-għanijiet stabbiliti għalih personalment.
Uffiċjal għandu jiġi kkunsidrat li kien mgħarraf bl-għanijiet stabbiliti għas-sena li jmiss meta, matul laqgħa ġenerali, il-kap
tad-diviżjoni jistabbilixxi l-għanijiet ġenerali tad-direttorat, l-għanijiet speċifiċi tad-diviżjoni jew tad-dipartiment tiegħu,
kif ukoll l-għanijiet individwali tad-diversi uffiċjali, u meta tkun ġiet ikkomunikata u diskussa tabella li tistabbilixxi,
għal kull uffiċjal jew membru tal‑persunal, ix-xogħol u l-għanijiet għas-sena li jmiss. Għalkemm, bħal fil-każ inkwistjoni,
din it-tabella, minħabba l-kontenut tagħha u n-natura standardizzata tal-formulazzjonijiet użati, aktar telenka prinċipalment
xogħlijiet li għandhom isiru milli tistabbilixxi għanijiet, tali tabella madankollu xorta tagħti lill-uffiċjali jew lill-membri
tal-persunal ikkonċernati ċerta direzzjoni u ċerti għanijiet li għandhom jintlaħqu u tista’, għalhekk, titqies li hija l-preżentazzjoni
tal‑għanijiet fis-sens tad-Dispożizzjonijiet ġenerali ta’ implementazzjoni.
(ara l-punti 64 u 66)